b'\n_START_ARTICLE_\nSofia Pankki\n_START_SECTION_\nHistoria\n_START_PARAGRAPH_\nSofia Pankki perustettiin vuonna 2008, ja se sai pankkiluvan 17. joulukuuta 2008. Finassivalvonta ei n\xc3\xa4hnyt estett\xc3\xa4 pankin perustamiseen, koska hovioikeus oli kumonnut Seppo Sairasen saaman tuomion samana vuonna. Asian k\xc3\xa4sittely kuitenkin jatkui, sill\xc3\xa4 Korkein oikeus palautti sen kev\xc3\xa4\xc3\xa4ll\xc3\xa4 2009 hovioikeuteen uuteen k\xc3\xa4sittelyyn._NEWLINE_Sofia Pankin toiminta alkoi tammikuussa 2009. Verkkopankki aloitti toimintansa 19. tammikuuta 2009. Helsingiss\xc3\xa4 se sijoittui tiloihin, jotka olivat kaksi kerrosta alempana kuin samassa rakennuksessa nurin menneen islantilaisen Kaupthingin. Pankki profiloitui erityisesti suomalaisen s\xc3\xa4\xc3\xa4st\xc3\xa4j\xc3\xa4n ja sijoittajan pankkina, joka tarjosi tallettajille hyvi\xc3\xa4 korkoja, v\xc3\xa4lityksen suoraan netiss\xc3\xa4 ja varainhoitoa jo 10 000 eurosta alkaen. Vuonna 2009 pankin liiketappio oli 9,7 miljoonaa euroa._NEWLINE_Finanssivalvonta peruutti pankin toimiluvan ja asetti pankin selvitystilaan 28. maaliskuuta 2010 tallettajien etujen turvaamiseksi. Toimiluvan peruuttamisen syyn\xc3\xa4 oli se, ett\xc3\xa4 pankin omien varojen m\xc3\xa4\xc3\xa4r\xc3\xa4 alitti luottolaitokselta vaadittavan v\xc3\xa4himm\xc3\xa4ism\xc3\xa4\xc3\xa4r\xc3\xa4n. Pankilla oli omia varoja vain 3,4 miljonaa euroa, kun lain v\xc3\xa4himm\xc3\xa4isvaatimus oli 5 miljoonaa euroa. _NEWLINE_Toiminnan loppuessa pankilla oli 5\xc2\xa0000 asiakasta, joista tallettajia oli noin 3 000. Keskim\xc3\xa4\xc3\xa4r\xc3\xa4inen talletus oli noin 50 000 euroa. Sofia Pankki palautti talletuksista 85\xc2\xa0%. Talletussuojarahasto palautti loput rahat 50 000 euron talletussuojaan asti. Talletuksista 700 ylitti talletussuojarajan. Muiden pankkien ja yritysten Sofia Pankkiin tekem\xc3\xa4t rahamarkkinasijoitukset eiv\xc3\xa4t kuuluneet talletussuojan piiriin._NEWLINE_Selvitystila p\xc3\xa4\xc3\xa4ttyi kes\xc3\xa4kuussa 2015 Sofia Pankin purkamiseen. Pankkia ei asetettu konkurssiin, sill\xc3\xa4 sen varat riittiv\xc3\xa4t velkoihin.\n_START_SECTION_\nJohto ja j\xc3\xa4senyydet\n_START_PARAGRAPH_\nSofia Pankin omistaja ja hallituksen puheenjohtaja oli Seppo Sairanen. Konsernin toimitusjohtajana oli Taina Ahvenj\xc3\xa4rvi, joka on aiemmin ty\xc3\xb6skennellyt Nordeassa. Kev\xc3\xa4\xc3\xa4ll\xc3\xa4 2010 toimitusjohtajaksi vaihdettiin Seppo Sairanen. Samalla hallituksen puheenjohtajaksi tuli Suvi-Anne Siimes._NEWLINE_Pankki oli j\xc3\xa4senen\xc3\xa4 NASDAQ OMX Helsingin ja Tukholman arvopaperip\xc3\xb6rsseissa sek\xc3\xa4 First Northissa. Se oli my\xc3\xb6s j\xc3\xa4senen\xc3\xa4 Suomalaisen Ty\xc3\xb6n Liitossa. _NEWLINE_Sofia Pankilla oli vuoteen 2010 asti luottolaitostoimilupa ja oikeus toimia suomalaisena talletuspankkina. Pankki oli Suomen talletussuojarahaston j\xc3\xa4sen ja Sijoittajain korvausrahaston j\xc3\xa4sen. Sen toimintaa valvoi Finanssivalvonta.\n_START_SECTION_\nSelvitystilan oikeudenk\xc3\xa4ynti\n_START_PARAGRAPH_\nToimiluvan peruuttamiseen ja selvitystilaan m\xc3\xa4\xc3\xa4r\xc3\xa4\xc3\xa4miseen ei liittynyt v\xc3\xa4\xc3\xa4rink\xc3\xa4yt\xc3\xb6sep\xc3\xa4ilyj\xc3\xa4. Selvitystilaan jouduttuaan pankki k\xc3\xa4vi kuitenkin oikeutta perustajaansa Seppo Sairasta vastaan. Pankki vaati Sairaselta 2,3 miljoonaa euroa. Pankin mukaan Sairanen oli sitoutunut sijoittamaan 2,5 miljoonaa euroa omia varojaan Sofia Pankkiin. Sairanen ehti kuitenkin maksaa vain 200\xc2\xa0000 euroa ennen pankin toimiluvan peruuttamista. Sairasen mukaan sitoumus ei ollut toimiluvan peruuttamisen j\xc3\xa4lkeen en\xc3\xa4\xc3\xa4 p\xc3\xa4tev\xc3\xa4. Helsingin hovioikeus kuitenkin velvoitti vuonna 2012 Sairasen maksamaan 2,3 miljoonaa euroa korkoineen.\xc2\xa0Hovioikeuden mukaan Sairanen oli pankin akuutissa p\xc3\xa4\xc3\xa4omavajetilanteessa sitoutunut osakemerkint\xc3\xa4\xc3\xa4n, jotta pankin toiminnan jatko taattaisiin.'